Patrika News - Mandsaur News in Hindi - मलबा हटाने पहुंची टीम पर प्रभावित लोगों ने जताया आक्रोश | Patrika Hindi News
harinath dwivedi | Publish: Sep, 09 2018 09:38:37 PM (IST) Mandsaur, Madhya Pradesh, India
मंदसौर । भानपुरा नगर परिषद द्वारा निमथुर गेट से नगर माता ब्रिज तक बनाए जाने वाले सीमेंट- कांक्रिट बाईपास रोड निर्माण के मार्ग में आने वाले अतिक्रमणों व मकानों को 7 सितंबर को तोड़ा गया था। 8 सितंबर को पूरे दिनभर बारिश के चलते मलबा हटाया नहीं जा सका था। जिन लोगों के मकान हटाए गए उनमें से अधिकांश गरीब और दलित वर्ग के लोग हैं। यह लोग अभी भी क्षतिग्रस्त हिस्सों में रुके हुए हैं। इसके चलते कभी भी गंभीर घटना हो सकती हैं। रविवार को नगर परिषद की जेसीबी मशीन द्वारा मलबा हटाने का कार्य शुरू किए जाने पर प्रभावित लोगों द्वारा आक्रोश व्यक्त करते हुए काम को रुकवा दिया। प्रभुलाल मेघवाल, रशीद खान, छोटू, सितारा बाई, वसीम, पप्पू, कारु मेघवाल, बिलाल खान सहित कई लोगों द्वारा मांग की गई है कि नगर परिषद पहले प्रभावित लोगों को सहायता व मुआवजा देवें। हमारे परिवार भारी मुसीबत में है, नगर परिषद में हमारे मकानों को तोड़कर हमें हमारे हाल पर छोड़ दिया है। पुलिस प्रशासन मौके पर पहुंचा एवं समझाइश के बाद मलबा हटाने का कार्य शुरू हुआ।
रामद्वारा स्थल पर किसी प्रकार का नहीं हैअतिक्रमण
इसी मार्ग में आने वाले रामद्वारा व्यवस्थापक अरविंद कोठारी ने सीएमओ को प्रमाण सहित एक पत्र लिखकर मांग की है कि रामद्वारा स्थल पर किसी प्रकार का अतिक्रमण नहीं है स्वामित्व पर सब निर्माण है। इस कारण बन रहे सीसी रोड में राम द्वारे की बाउंड्रीवाल को ना तोड़ा जाएं। दो बार ढाई फीट दीवार तोडऩे का नोटिस दिया गया जो गैर कानूनी है। 18 फीट रोड चौड़ा बनना है तो जिसका अतिक्रमण है वह तोड़कर बनाया जाएं। खसरा नंबर 773, 774 पर रामद्वारा की जमीन है इस पर ही निर्माण है। रतनचंद पिता रामधन कोठारी के नाम से यह जमीन रजिस्टर्ड है एवं नगर परिषद के रिकॉर्ड में दर्ज हैं।
- अनुसूचित जाति प्रकोष्ठ कांग्रेस के जिला उपाध्यक्ष सुभाष बागड़ी ने कहा कि नगर परिषद द्वारा बारिश के मौसम में गरीब व दलित वर्ग के लोगों के आशियाने उजाड़कर इन्हें भारी मुसीबतों में डाल दिया है। इन लोगों के दुखों को देखा नहीं जा सकता। नगर परिषद प्रभावित लोगों को सहायता राशि उपलब्ध कराएं ताकि यह लोग अपने निवास स्थान को ठीक करा सके।